L'article 142 de l'Estatut d'autonomia de Catalunya atribueix a la Generalitat de Catalunya la competència exclusiva en matèria de joventut.
D'una banda, aquest Decret té per finalitat regular el Reglament del Registre d'instal·lacions destinades a activitats amb infants i joves que preveu la Llei 38/1991, de 30 de desembre, d'instal·lacions destinades a activitats amb infants i joves, i és aplicable a les instal·lacions que esmenta l'article 2 d'aquesta Llei.
L'article 8 bis de la Llei esmentada estableix que la gestió del Registre d'instal·lacions destinades a activitats amb infants i joves correspon a l'òrgan competent en matèria de joventut de l'Administració de la Generalitat, que l'ha de dur a terme d'acord amb el contingut i el funcionament que s'estableixin per reglament.
Aquest article es va afegir mitjançant el Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE, del Parlament i del Consell, de 12 de desembre de 2006, relativa als serveis en el mercat interior, amb l'objectiu de suprimir o reduir les càrregues administratives tant a les persones destinatàries com a les prestadores de serveis.
Amb la finalitat de complir aquest mandat legal, el capítol 1 d'aquest Decret regula el Registre d'instal·lacions destinades a activitats amb infants i joves, el qual constitueix un mecanisme necessari per gestionar les comunicacions prèvies a la posada en funcionament de les instal·lacions, així com les relatives a la modificació i l'alteració de qualsevol de les seves dades registrals.
Escau recordar que, d'acord amb la disposició addicional tercera de la Llei 38/1991, de 30 de desembre, que va afegir l'article 27 del Decret legislatiu 3/2010, de 5 d'octubre, el Registre d'instal·lacions destinades a activitats amb infants i joves substitueix el llibre de registre que preveuen el Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves, i el Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves.
D'altra banda, i atès que el Decret legislatiu 3/2010, de 5 d'octubre, va modificar la Llei 38/1991, de 30 de desembre, pel que fa al règim d'autorització, el qual va substituir pel règim de comunicació prèvia, acompanyada de la declaració responsable corresponent, en la regulació dels requisits de funcionament d'aquests centres, mitjançant aquest Decret es modifica el Decret 140/2003, de 10 de juny, amb la voluntat de construir un marc jurídic coherent i un procediment administratiu clar i que, alhora, doni resposta a les expectatives i demandes dels consells comarcals, del Consell General d'Aran i dels ajuntaments que han assolit les potestats de tramitació, inspecció i sanció i de les persones titulars d'instal·lacions destinades a activitats amb infants i joves que s'hi relacionen.
Finalment, d'acord amb l'article 4.3 de la Llei 38/1991, de 30 de desembre, es determinen la forma i la quantia de l'assegurança de responsabilitat civil general per cobrir els possibles danys personals i materials ocasionats a les persones usuàries i a terceres persones derivats de la utilització de les instal·lacions destinades a activitats amb infants i joves.
Aquest Decret s'ha tramitat segons el que disposen els articles 59 i següents de la Llei 26/2010, del 3 d'agost, de règim jurídic i de procediment de les administracions públiques de Catalunya, i ha estat sotmès a informe de la Comissió de Govern Local i a dictamen del Consell de Treball, Econòmic i Social de Catalunya.
Per tot això, a proposta de la consellera de Benestar Social i Família, d'acord amb el dictamen de la Comissió Jurídica Assessora, i amb la deliberació prèvia del Govern,
Reglament del Registre d'instal·lacions destinades a activitats amb infants i joves
1.1 Aquest capítol té per objecte establir el Reglament del Registre d'instal·lacions destinades a activitats amb infants i joves (en endavant, Registre).
1.2 Resten sotmeses a les disposicions d'aquest capítol les instal·lacions que preveu l'article 2 de la Llei 38/1991, de 30 de desembre, d'instal·lacions destinades a activitats amb infants i joves.
Adscripció i naturalesa del Registre
2.1 El Registre està adscrit al departament competent en matèria de joventut i la seva gestió correspon a l'òrgan competent en matèria d'instal·lacions destinades a activitats amb infants i joves.
2.2 El Registre és públic i la inscripció en el Registre no té efectes habilitants de l'activitat.
3.1 El Registre té com a finalitat principal la inscripció de les dades que contenen les comunicacions prèvies a l'inici, la suspensió o el cessament de l'activitat presentades per les persones titulars d'instal·lacions destinades a activitats amb infants i joves, d'acord amb el que estableix l'article 5 d'aquest capítol.
3.2 També té com a finalitat posar a disposició del departament competent en matèria de joventut la informació descriptiva i nominal de les instal·lacions destinades a activitats amb infants i joves de Catalunya, la seva titularitat, les incidències i els canvis que les afectin, així com les decisions administratives del departament competent en matèria de joventut i de les administracions locals que han assumit l'exercici de les competències en relació amb el compliment dels drets i els deures que les afecten legalment.
3.3 El Registre ha de servir per mantenir actualitzada i ordenada la informació global sobre el sector de les instal·lacions juvenils que conté, i garantir-ne la difusió al conjunt de la societat.
4.1 En el Registre han de constar, com a mínim, les dades següents:
b) Objecte de la comunicació prèvia, que pot ser la posada en funcionament, el canvi de titularitat o d'administració, la modificació de dades o característiques de la instal·lació que contingui una comunicació anterior, la suspensió temporal o el cessament definitiu d'activitat.
c) Data de presentació de la comunicació prèvia.
d) Tipus d'instal·lació, segons la classificació de l'article 2 de la Llei 38/1991, de 30 de desembre.
e) Nom i cognoms de la persona física o jurídica titular de la instal·lació i de la persona representant, si escau.
f) Nom i cognoms de la persona administradora de la instal·lació.
g) Adreça i municipi de la instal·lació.
h) Nombre màxim de places de la instal·lació.
i) En el supòsit de comunicació prèvia de canvi de titularitat, les dades de la nova persona titular: nom i cognoms de la persona física, o denominació de la persona jurídica, i de la persona representant, si escau.
j) En el supòsit de comunicació prèvia de canvi de persona administradora, les seves dades: nom i cognoms.
k) En el supòsit de comunicació de suspensió temporal, les dates d'inici i finalització de la suspensió.
l) Les decisions que han adoptat el departament competent en matèria de joventut i les administracions locals que han assumit l'exercici de les competències en relació amb el compliment dels drets i els deures que estableix la Llei 38/1991, de 30 de desembre, i les disposicions reglamentàries que la despleguen.
4.2 Les persones titulars de les instal·lacions destinades a activitats amb infants i joves tenen dret a conèixer les dades que les afecten i, si escau, a promoure'n la modificació per adequar-les a la realitat.
4.3 El programa electrònic del Registre ha d'atorgar, per ordre cronològic i amb numeració correlativa, un número de registre a cada instal·lació a partir de la data de la comunicació prèvia a la seva obertura.
4.4 La comunicació del cessament definitiu deixa sense efecte la inscripció de la instal·lació al Registre.
5.1 Els consells comarcals, el Consell General d'Aran i els ajuntaments que hagin assolit les potestats de tramitació, inspecció i sanció, d'acord amb el que estableix l'article 7 de la Llei 38/1991, de 30 de desembre, han de dur a terme les actuacions següents:
a) Informar sobre les dades consignades en les comunicacions prèvies que hagin rebut al Registre en el termini de deu dies des de la seva recepció.
b) Proposar al departament competent en matèria de joventut la inscripció de les comunicacions prèvies en el Registre en el termini de vint dies des de la recepció de les comunicacions esmentades.
c) Notificar al departament competent en matèria de joventut les resolucions derivades dels procediments d'inspecció i dels procediments sancionadors en el termini d'un mes des de la seva adopció.
5.2 La inscripció de les comunicacions prèvies en el Registre correspon al departament competent en matèria de joventut en el termini de deu dies des de la recepció de la proposta d'inscripció a què fa referència l'article 5.1.b).
Les inscripcions s'han de notificar a les persones titulars de les instal·lacions i a les administracions públiques receptores de les comunicacions prèvies en el termini de dos mesos des que les persones interessades hagin presentat la comunicació.
5.3 Les informacions, les notificacions i les propostes d'inscripció s'han de dur a terme mitjançant el programa electrònic del Registre, al qual s'accedeix a través del portal eaCat.
5.4 En el supòsit que com a conseqüència de la verificació de les comunicacions prèvies, de les inspeccions realitzades o de les sancions imposades per l'administració competent, s'hagi resolt el tancament d'una instal·lació o l'adopció de mesures provisionals, s'ha de deixar sense efecte o suspendre provisionalment la inscripció de la instal·lació al Registre, respectivament.
6.1 Les inscripcions registrals que conté el Registre són de lliure accés per a qualsevol persona que ho sol·liciti, sens perjudici de la protecció de les dades de caràcter personal d'acord amb la legislació vigent.
6.2 La consulta directa de les dades registrades es realitza mitjançant el lloc web del departament competent en matèria de joventut.
Per tal de garantir la protecció de les dades personals que consten en el Registre, l'òrgan responsable del fitxer creat a tal efecte ha d'adoptar les mesures de gestió i d'organització necessàries per assegurar-ne la confidencialitat, la seguretat i la integritat, així com totes les mesures que calguin per fer efectius els drets de les persones afectades que la normativa de protecció de dades reconeix.
Modificació del Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves
Modificació de l'article únic del Decret 140/2003, de 10 de juny
Es modifica l'article únic del Decret 140/2003, de 10 de juny, que resta redactat de la manera següent:
"S'aprova el Reglament d'instal·lacions destinades a activitats amb infants i joves."
Modificació de l'article 2 del Reglament aprovat pel Decret 140/2003, de 10 de juny
Es modifica l'article 2 del Reglament, que resta redactat de la manera següent:
"Competències de l'Administració de la Generalitat
"2.1 Al departament competent en matèria de joventut li correspon exercir les competències pròpies de l'Administració de la Generalitat en aquesta matèria, sens perjudici de les potestats d'execució delegades als consells comarcals, al Consell General d'Aran i als ajuntaments.
Entre les competències, d'acord amb la Llei 38/1991, de 30 de desembre, d'instal·lacions destinades a activitats amb infants i joves, hi ha:
"a) Gestionar i tramitar la comunicació prèvia, acompanyada de la declaració responsable, a l'inici de l'activitat d'una instal·lació juvenil.
"b) Inscriure la instal·lació en el Registre d'instal·lacions destinades a activitats amb infants i joves (en endavant, Registre), que li ha d'assignar el número que li correspongui.
"c) Inspeccionar les instal·lacions juvenils per tal d'assegurar-hi les condicions tècniques i de seguretat adequades, sens perjudici de les competències atribuïdes a altres administracions i organismes públics en matèria de seguretat.
"d) Incoar expedients sancionadors, així com resoldre'ls.
"2.2 El departament competent en matèria de joventut ha de posar a disposició del públic en general, mitjançant publicacions i difusió per mitjans electrònics, informació suficient i actualitzada sobre les instal·lacions juvenils de Catalunya."
Modificació de l'article 5 del Reglament aprovat pel Decret 140/2003, de 10 de juny
Es modifica l'article 5 del Reglament, que resta redactat de la manera següent:
"Comunicació al departament competent en matèria de joventut per part del Consell General d'Aran, els consells comarcals i els ajuntaments
"5.1 Els consells comarcals, el Consell General d'Aran i els ajuntaments que hagin assolit les potestats de tramitació, inspecció i sanció d'acord amb l'article 3 d'aquest Reglament, han de dur a terme, en els termes que preveu l'article 5 del Decret 16/2014, d'aprovació del Reglament del Registre d'instal·lacions destinades a activitats amb infants i joves, i de modificació del Reglament d'instal·lacions destinades a activitats amb infants i joves, les actuacions següents:
"a) Informar sobre les dades consignades en les comunicacions prèvies que hagin rebut el Registre d'instal·lacions destinades a activitats amb infants i joves en el termini de deu dies des de la seva recepció.
"b) Proposar al departament competent en matèria de joventut la inscripció de les comunicacions prèvies en el Registre en el termini de vint dies des de la recepció de les comunicacions esmentades.
"c) Notificar al departament competent en matèria de joventut les resolucions derivades dels procediments d'inspecció i dels procediments sancionadors en el termini d'un mes des de la seva adopció.
"5.2 El departament competent en matèria de joventut pot sol·licitar, quan ho consideri oportú, còpia d'altra documentació que estigui inclosa en els expedients corresponents."
Modificació de l'article 6 del Reglament aprovat pel Decret 140/2003, de 10 de juny
Es modifica l'article 6 del Reglament, que resta redactat de la manera següent:
"6.1 La persona física o jurídica titular d'una instal·lació juvenil ha de presentar, prèviament a la seva posada en funcionament, una comunicació a l'òrgan administratiu competent en la matèria o a la xarxa d'oficines de Gestió Empresarial, sens perjudici de fer ús de la resta de mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
"6.2 La comunicació prèvia ha d'anar acompanyada d'una declaració responsable de la persona titular de la instal·lació en què manifesti que compleix amb els requisits següents, que disposa de la documentació acreditativa corresponent, i que es compromet a mantenir-ne el compliment durant l'exercici de l'activitat:
"a) Que la persona signant és la titular o la representant de l'entitat titular de la instal·lació juvenil.
"b) Que l'entitat o persona titular de l'activitat és la propietària o arrendatària del bé immoble on està ubicada la instal·lació juvenil, o la posseïdora de qualsevol altre títol que acrediti la disponibilitat per destinar-lo a aquest ús.
"c) Que s'ha donat compliment al procediment d'intervenció administrativa ambiental que regulen la Llei 20/2009, del 4 de desembre, de prevenció i control ambiental de les activitats, i el seu Reglament.
"d) Que s'ha elaborat la Memòria descriptiva de la instal·lació on consten els aspectes que indiquen els articles 22 al 41 d'aquest Reglament i 42 al 44, segons correspongui.
"e) En el cas que la instal·lació disposi d'edificacions preexistents, que disposa del certificat de la solidesa d'aquestes, lliurat i signat per personal tècnic competent, i de plànols a escala 1/50 que reflecteixen l'estat actual de la instal·lació, que ha de complir amb les prescripcions d'aquest Reglament.
"f) En el cas que la instal·lació disposi d'edificacions de nova construcció, que disposa del certificat final d'obra lliurat i signat per la direcció facultativa, i de plànols a escala 1/50 que reflecteixen l'estat definitiu de la instal·lació.
"g) En cas que la instal·lació no estigui situada en sòl urbà, que disposa de l'informe de l'organisme competent sobre la compatibilitat entre l'ús de la instal·lació i la classificació del sòl.
"h) Que disposa de l'informe sanitari preceptiu i vinculant, lliurat pels serveis sanitaris de l'administració competent, sobre el compliment de la normativa vigent relativa a les aigües de consum i a la higiene dels aliments.
"i) Que compleix amb la normativa aplicable als equips i instal·lacions sotmesos als diversos reglaments tècnics de seguretat industrial, així com amb la vigència de les inspeccions que els són preceptives.
"j) Que s'ha dut a terme, si escau, la intervenció administrativa en l'àmbit de la prevenció i seguretat en matèria d'incendis, segons estableix la Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis.
"k) Que s'ha contractat una assegurança de responsabilitat civil general, o bé es disposa d'una garantia equivalent, per cobrir els possibles danys personals i materials ocasionats a les persones usuàries i a terceres persones derivats de la utilització de la instal·lació, d'acord amb el que preveu l'article 18 d'aquest Reglament.
"6.3 Els models de comunicació prèvia i de declaració responsable els ha de fixar el departament competent en matèria de joventut i es formalitzen en un imprès normalitzat que es pot descarregar des de la seu corporativa electrònica de la Generalitat de Catalunya o de l'òrgan administratiu que correspongui, o bé obtenir en qualsevol dependència de l'òrgan administratiu competent en la matèria.
"6.4 La comunicació prèvia, acompanyada de la declaració responsable corresponent, permet l'inici de l'activitat des del dia de la seva presentació, i ha de ser inscrita d'ofici en el Registre, d'acord amb el que preveu l'article 5.2 del Decret 16/2014, d'aprovació del Reglament del Registre d'instal·lacions destinades a activitats amb infants i joves, i de modificació del Reglament d'instal·lacions destinades a activitats amb infants i joves.
"6.5 La comunicació prèvia, acompanyada de la declaració responsable corresponent, faculta el departament competent en matèria de joventut o les administracions locals que han assumit l'exercici de les competències per verificar la conformitat de les dades que contenen, d'acord amb el que preveuen els articles 35 i 36 de la Llei 26/2010, del 3 d'agost, de règim jurídic i de procediment de les administracions públiques de Catalunya.
"6.6 Als efectes del que estableix l'article 38 de la Llei 26/2010, del 3 d'agost, de règim jurídic i de procediment de les administracions públiques de Catalunya, les inexactituds, les falsedats o les omissions, de caràcter essencial, en les dades i els documents que es detallen a continuació, que contenen la comunicació prèvia i la declaració responsable, comporten, amb l'audiència prèvia a la persona interessada, deixar sense efecte el tràmit corresponent i impedeixen l'exercici del dret o de l'activitat afectada des del moment en què es coneixen:
"a) L'objecte de la comunicació prèvia.
"b) El tipus d'instal·lació, segons la classificació de l'article 2 de la Llei 38/1991, de 30 de desembre.
"c) El nom, els cognoms i el DNI o NIE o NIF de la persona física o jurídica titular de la instal·lació i de la persona representant, si escau.
"d) L'adreça i el municipi de la instal·lació.
"e) El nom de la instal·lació i el seu nombre màxim de places.
"f) En el supòsit de comunicació prèvia de canvi de titularitat, les dades de la nova persona titular.
"g) La documentació que preveuen els apartats a), b), c), d), e), f), h) i) i j) de l'apartat 2 d'aquest article, que la persona titular ha declarat posseir."
Modificació de l'article 7 del Reglament aprovat pel Decret 140/2003, de 10 de juny
Es modifica l'article 7 del Reglament, que resta redactat de la manera següent:
"Simultaneïtat d'usos i divulgació d'informació
"7.1 A causa de la diferent tipologia de les persones usuàries pel que fa a l'edat, la procedència, el grau d'agrupació i altres característiques similars, i de les activitats que aquestes persones hi duen a terme, una mateixa instal·lació juvenil no es pot inscriure simultàniament com a alberg de joventut i com a casa de colònies, granja escola o aula de natura.
No s'exclou, però, l'ús compartit d'alguns serveis entre diverses instal·lacions, d'acord amb el que estableix l'article 41 d'aquest Reglament.
"7.2 És responsabilitat de les persones o entitats titulars de les instal·lacions la veracitat de la informació i de la publicitat que divulguin, per qualsevol mitjà.
Qualsevol incompliment pel que fa al cas se sanciona d'acord amb la legislació vigent."
Modificació de l'article 8 del Reglament aprovat pel Decret 140/2003, de 10 de juny
Es modifica l'article 8 del Reglament, que resta redactat de la manera següent:
"Les persones físiques o jurídiques interessades en l'obertura d'una instal·lació juvenil disposen, en el departament competent en matèria de joventut, d'un servei complementari d'assessorament sobre els aspectes tècnics i els procedimentals que regula aquest Reglament."
Modificació de l'article 9 del Reglament aprovat pel Decret 140/2003, de 10 de juny
Es modifica l'article 9 del Reglament, que resta redactat de la manera següent:
"Canvis de titularitat i modificacions
"9.1 La nova persona titular ha de comunicar el canvi de titularitat d'una instal·lació juvenil a l'òrgan administratiu competent en la matèria o a la xarxa d'oficines de Gestió Empresarial en el termini d'un mes des de la formalització del canvi, sens perjudici de fer ús de la resta de mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquesta comunicació s'ha d'inscriure en el Registre i ha d'incloure el nom i les dades de la persona responsable adquirent de la titularitat de la instal·lació.
"9.2 La modificació de qualsevol de les dades i característiques de la instal·lació que contingui la comunicació prèvia, la suspensió temporal, el reinici i el cessament definitiu de l'activitat, està subjecta al règim de comunicació prèvia que regula l'article 6 d'aquest Reglament.
Aquesta comunicació ha d'anar acompanyada de la declaració responsable corresponent i s'ha d'inscriure igualment en el Registre."
Modificació de l'article 10 del Reglament aprovat pel Decret 140/2003, de 10 de juny
Es modifica l'article 10 del Reglament, que resta redactat de la manera següent:
"10.1 Amb l'objectiu de verificar que s'ajusten a la comunicació prèvia i a la declaració responsable, les instal·lacions juvenils estan subjectes a les inspeccions següents:
"a) Inspecció inicial, que han de dur a terme els serveis d'inspecció de l'administració competent en el termini màxim de dos mesos a comptar de la data de presentació de la comunicació prèvia, acompanyada de la declaració responsable, davant l'òrgan competent.
"b) Inspeccions periòdiques posteriors, que han de dur a terme els serveis d'inspecció de l'administració competent cada dos anys a comptar de la data d'inscripció de la comunicació prèvia a la posada en funcionament pel departament competent en matèria de joventut.
Amb motiu d'aquesta inspecció, s'ha de procedir, si escau, a l'actualització de les dades que derivin de la comunicació.
S'ha d'informar el Registre sobre el resultat de la inspecció, amb les dades actualitzades, si escau, i les resolucions que s'adoptin en conseqüència s'han de comunicar, en el termini màxim d'un mes, al departament competent en matèria de joventut perquè les inscrigui, si escau, al Registre.
"10.2 Després de la inspecció, i segons el seu resultat, es fa advertiment escrit a la persona titular de la instal·lació perquè esmeni les mancances o deficiències que impliquin un incompliment de la legislació vigent i que han de constar degudament en acta estesa a aquest efecte.
Passats tres mesos sense que la persona titular justifiqui davant de l'administració les esmenes de les mancances o deficiències detectades, s'ha d'iniciar el procediment sancionador corresponent.
S'ha de fer constar expressament en l'advertiment escrit el termini fixat per corregir les mancances o deficiències i la conseqüència que comporta el seu incompliment.
"10.3 La facultat d'inspecció que indiquen els apartats anteriors s'entén sens perjudici de les facultats d'inspecció i control que pertanyen a la resta dels organismes públics competents, atesa la normativa sectorial que sigui d'aplicació."
Modificació de l'article 11 del Reglament aprovat pel Decret 140/2003, de 10 de juny
Es modifica l'article 11 del Reglament, que resta redactat de la manera següent:
"11.1 Es crea la Xarxa Catalana d'Instal·lacions Juvenils.
"11.2 Totes les instal·lacions destinades a activitats amb infants i joves que regula aquest Reglament, tant si són de titularitat pública com privada, s'integren, un cop han estat inscrites al Registre, a la Xarxa Catalana d'Instal·lacions Juvenils.
Igualment s'hi integren les instal·lacions juvenils ja autoritzades abans de l'entrada en vigor del Decret legislatiu 3/2010, de 5 d'octubre."
Modificació de l'article 13 del Reglament aprovat pel Decret 140/2003, de 10 de juny
Es modifica l'article 13 del Reglament, que resta redactat de la manera següent:
"Les instal·lacions que formen part de la Xarxa Catalana d'Instal·lacions Juvenils han d'exhibir de manera visible, a l'exterior de l'edifici i al costat de l'entrada principal d'accés, una placa identificativa.
Aquesta placa ha d'incloure el logotip a què es refereix l'article anterior, el nom de la instal·lació, el seu número de registre, la menció 'casa de colònies', 'alberg de joventut', 'granja escola' o 'aula de natura', segons correspongui, i la identificació institucional de la Generalitat, segons el model oficial que estableix el departament competent en matèria de joventut."
Modificació de l'article 18 del Reglament aprovat pel Decret 140/2003, de 10 de juny
Es modifica l'article 18 del Reglament, que resta redactat de la manera següent:
"18.1 Les persones físiques o jurídiques titulars d'instal·lacions destinades a activitats amb infants i joves han de tenir contractada una assegurança de responsabilitat civil general, o bé disposar d'una garantia equivalent, per cobrir els possibles danys personals i materials ocasionats a les persones usuàries i a terceres persones derivats de la utilització de la instal·lació, amb uns límits mínims d'indemnització de 150.000 euros per víctima.
"18.2 La cobertura mínima de l'assegurança definida a l'apartat anterior, pel que fa al conjunt d'un únic sinistre, ha de ser la següent:
"Instal·lacions fins a 25 places: 500.000 euros.
"Instal·lacions de 26 a 50 places: 800.000 euros.
"Instal·lacions de 51 a 100 places: 1.000.000 d'euros.
"Instal·lacions de 101 a 250 places: 1.200.000 euros.
"Instal·lacions de més de 250 places: 1.500.000 euros.
"18.3 L'assegurança ha de cobrir les persones usuàries de les instal·lacions per a infants i joves i també les persones que hi prestin els seus serveis."
Modificació de l'article 20 del Reglament aprovat pel Decret 140/2003, de 10 de juny
Es modifica l'apartat 1 de l'article 20 del Reglament, que resta redactat de la manera següent:
"20.1 Les instal·lacions que regula aquest Reglament i les ja autoritzades abans de l'entrada en vigor del Decret legislatiu 3/2010, de 5 d'octubre, han de tenir, a disposició dels seus usuaris o usuàries o de qualsevol inspector o inspectora o altra persona degudament acreditada, la documentació que es detalla a continuació:
"a) Una còpia de la comunicació prèvia, acompanyada de la declaració responsable, presentada a l'administració pública competent, o l'autorització de funcionament lliurada per l'organisme competent.
"b) La documentació que la persona titular ha declarat posseir en compliment del que preveu l'article 6.2 d'aquest Reglament, en el supòsit d'instal·lacions subjectes al règim de comunicació prèvia.
"c) Els resultats de les anàlisis d'autocontrol de l'aigua de consum humà que correspongui realitzar segons les característiques del sistema de subministrament de la instal·lació.
"Les anàlisis les ha d'efectuar un laboratori reconegut oficialment, excepte les del seguiment dels nivells de desinfectant, que també pot dur a terme la persona responsable de la instal·lació.
"d) L'informe de l'any en curs que acrediti les condicions higièniques i sanitàries correctes de la instal·lació, lliurat i signat pels serveis sanitaris de l'administració competent.
"e) La llista de preus de l'any en curs, amb el detall dels diversos conceptes i serveis oferts.
"f) Les normes de funcionament de la instal·lació."
Modificació de l'article 42 del Reglament aprovat pel Decret 140/2003, de 10 de juny
Es modifica l'apartat 2 de l'article 42 del Reglament, que resta redactat de la manera següent:
"42.2 Poden ser inscrites com a granja escola les instal·lacions que, a més de complir els articles precedents, disposin de llibre d'explotació ramadera i estiguin registrades com a nucli zoològic o com a explotació ramadera al departament competent en matèria d'agricultura, sempre que rebin un informe favorable d'aquest departament sobre la idoneïtat de la instal·lació per dur-hi a terme l'activitat de granja escola."
Modificació de l'article 43 del Reglament aprovat pel Decret 140/2003, de 10 de juny
Es modifica l'apartat 2 de l'article 43 del Reglament, que resta redactat de la manera següent:
"43.2 Poden ser inscrites com a aula de natura les instal·lacions que, a més de complir els articles precedents, rebin un informe favorable del departament competent en matèria de medi ambient sobre la idoneïtat de la instal·lació per dur-hi a terme l'activitat d'aula de natura i sobre els programes d'educació ambiental que s'hi preveu desenvolupar."
Modificació de l'article 44 del Reglament aprovat pel Decret 140/2003, de 10 de juny
Es modifica l'apartat 10 de l'article 44 del Reglament, que resta redactat de la manera següent:
"44.10 La inscripció d'una instal·lació com a alberg de joventut és compatible amb el seu ús, durant el curs escolar i de forma total o parcial, com a residència d'estudiants, sempre que aquest fet estigui degudament especificat en la comunicació prèvia."
Es deroga l'annex del Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves.
El que estableix aquest Decret, s'entén sens perjudici de les competències pròpies del Consell General d'Aran en matèria d'instal·lacions juvenils, segons el Decret 292/1997, d'11 de novembre, de transferència de competències i serveis de la Generalitat al Consell General d'Aran en matèria de joventut.
-1 Les instal·lacions destinades a activitats amb infants i joves ja autoritzades o que hagin estat objecte de comunicació amb anterioritat a l'entrada en vigor d'aquest Decret s'han d'inscriure d'ofici al Registre d'instal·lacions destinades a activitats amb infants i joves en el termini de sis mesos des de l'entrada en vigor d'aquest Decret.
-2 Adaptació de les instal·lacions
En el termini de tres mesos des de l'entrada en vigor d'aquest Decret, les persones titulars de les instal·lacions destinades a activitats amb infants i joves han de tenir contractada l'assegurança de responsabilitat civil o garantia equivalent que preveu l'article 18 i disposar de la documentació que ho acredita.
Aquest Decret entra en vigor als vint dies de la seva publicació al D iari Oficial de la Generalitat de Catalunya.
Barcelona, 11 de febrer de 2014